  Майя Бывальцева «Удмурт Кенеш» огазеяськонлэн кичӧлтэмезъя 21-тӥ гудырикошконэ Можга ёросысь Уча черкогуртысь школаын удмурт кылъя но литературая дышетӥсьёслэн элькун форумзы ортчоз. Солэн кулэлыкез но пуштросэз сярысь 14-тӥ гудырикошконэ огазеяськонлэн исполкомезлэн кенешоназ вераськизы. Дышетон сярысь федерал катэ анай кылэз дышетон пумысен воштонъёсты юнматэмен валче трос юанъёс кылдӥзы. Та форум нырысь ик валэктон ужез нуон вылысь радъяське, пусйиз «Удмурт Кенешлэн» тӧроез, Кун Кенешысь тодосъя, дышетонъя, лулчеберетъя, йӧскалык но егитъёсын ужан политикая но спортъя ялан ужась ӧрилэн кивалтӥсез Татьяна Ишматова. Соин ик ужрадэ дышетӥсьёс гинэ уз пыриське. Татын дышетӥсьёс гинэ медам луэ, ми ӧтим администрациосысь со адямиосты, кудъёсыз кыл куто йӧскалык дышетон понна, директоръёсты, удмурт кылъя но литературая дышетӥсьёсты, кудъёсыз ужало покчи классъёсын но средней школаын, озьы ик активистъёсмес, малы ке шуоно татын ӵош ужаны кулэ луоз Татьяна Ишматова, «Удмурт Кенеш» огазеяськонлэн тӧроезСолэн верамезъя, форумлэн кутсконаз депутатъёс, министерствоын ужасьёс вераськозы, асьсэлэсь ӵектонъёссэс сётозы. Собере дышетӥсьёс, школаослэн кивалтӥсьёссы ас ужан амалъёсынызы тодматозы. «Вераськисьёс пӧлын луозы Пазял школалэн кивалтӥсез Олег Чувашов. Туэ 100 ар тырме Можга педколледжлы, соос одӥг гинэ СПО кылемын на, кудӥз удмурт кылъя дышетӥсьёсты дася. Соослы кыл сётӥськом, вераськоз Григорий Владимиров. Собере дышетӥсьёс пӧлысь вераськоз Светлана Хлебова Сьӧлта ёросысь но солэн дышетскисез. Вераськон мынэ на ай (Надежда — ред.) Мерзлякова директорез поттыны, Лудорвай школаысь. Туж пуштросо, пе, ужало соос, гуртазы удмуртъёс но, ӟучьёс но, мукетъёс но уло но (удмурт кылэз — ред.) дышетыны мылкыд каро», — Ивортӥз Татьяна Ишматова. Кызьы тодмо, табере 1-тӥ классэ мынӥсь но шоръёзо школае потӥсь пиналъёслэн анай-атайёссы одно ик куриськон гожтыны кулэ, кыӵе кылэз дышетозы соослэн нылпиоссы анай кыл чотын. Соин ик, шуиз Татьяна Ишматова, али туж бадӟым уж нуыны кулэ удмурт калыкен — «мед дышетозы, медаз куштӥське анай кыллэсь». Али ӟуч кылэз но анай кылэз сямен дышетыны быгато. Кин дышетэ анай кылэз кадь ӟуч кылэз, солэн часъёсыз тросгес луо ӟуч кыллы. Итоговой аттестация одӥг кадь луиз ке, что анай кыл — ӟуч кыл, яке кин дышетэ мукет кылъёсты, одӥг кадь ЕГЭ сёто ке, конешно, нокыӵе мотивация анай-атайёслэн ӧвӧл, кроме патриотизма. Патриотизм вылын асьмеос кыдёке ум кошке. Вань со категория — со куинь, оло, вить процент, кин патриотизм вылын ужалоз на. Но туннэ, куке потребительской отношение адямиослы но, адямиослэн но, татын луыны кулэ кыӵе ке но дифференциация. Но али со ваньмыз тодмо ӧвӧл Татьяна Ишматова, «Удмурт Кенеш» огазеяськонлэн тӧроезСолэн кылъёсызъя, анай кылэз дышетон пумысен кун федерал стандартъёс вуымтэ на. Соин ик али тодмо ӧвӧл, кӧня час висъяськоз солы. Но кызьы вераз Татьяна Ишматова, Кун Думаын калык кылзонъёс дыръя кутэм ӵектонъёсын нырысетӥ чурын гожтэмын: Росси Федерациысь улосвылъёс анай кылэз дышетон понна вань луонлыкъёс кылдытыны кулэ. «Али котькуд кенешонын вералозы: тӥледлы нокин но уг люкеты анай кылэз дышетыны, вань луонлыкъёс тӥляд кылдытэмын. Но директор быгатэ кызьы шуыны: куинь пиналэз лыктэ заявлениен, яке «группа уг люкаськы, утчалэ асьтэос», яке анай-атайёсын озьы вераськыны: «кулэ-а тӥледлы со анай кыл, лучше пятидневкае потом». Чакланы кулэ, кызьы директоръёс со ужез пукто. Озьы ик дышетӥсьёс вылын. Соос капчи сюресъя медаз мынэ, переквалификация карозы мукет предметэ, али предметникъёс уг тырмо, кылсярысь, кунсьӧр кылъя но, яке ӟуч кылэ выжыны но басьтыны трос час. Вот со сюресъя медаз мынэ вал», — пусйиз Татьяна Ишматова. «Удмурт Кенешлэн» Пичи Пурга ёросысь ёзэтэзлэн тӧроез Василий Москвин вераз, со ёросазы ог дасо пала школаосы кенешонъёсы вуылӥз ни шуыса. (Пичи Пурга черкгуртысь — ред.) гимназиын 600 адями собрание вуиз, со пӧлысь 400-ез дышето удмурт кылэз. Али 220 куриськон гожтэмын, кылемез 180-эз лыдъяло, кызьы вал азьвыл, озьы ик луоз, номыр но кулэ ӧвӧл. Оглом ёросъя озьы ик кылемын — 100 процент кытын дышето вал, ваньмыз озьы ик гожтӥзы Василий Москвин, «Удмурт Кенешлэн» Пичи Пурга ёросысь ёзэтэзлэн тӧроезСолэн верамезъя, удмурт кылэз дышетыны тунсыкъяськон мед луоз шуыса, урокын суффиксъёс но морфология сярысь гинэ вераськоно ӧвӧл, отын шаертодонэз но, фольклорез но дышетыны кулэ. Балезино ёросысь ёзэтлэн тӧроез Лидия Иванова нылпи садъёсын кылдэм югдур пумысен сюлмаськемзэ вераз. Удмурт кылъя дышетӥсьёс отын визьнодась шуыса пусъемын, нош визьнодасьёс гу тырмо бере, дышетӥсьёсты группаосы пуктӥзы, удмурт кылэн вырыны дырзы уг кыльы ни. Таӵе югдур Белезиноын гинэ ӧвӧл, соин ик форумын та ужпумез но ӝутыны кенешизы. Йылпумъяса Татьяна Ишматова пусйиз, Учаын ортчоно форумын быдэс элькунлы тупась ӵектосъёс луизы ке, соос Удмуртиысь дышетӥсьёслэн гудырикошкон конференциязы но одно ик чузъяськыны кулэ. Солэн кылъёсызъя, али со пумиськонлэн ужанрадлыказ йӧскалык дышетон пумысен одӥг ужпум пыртэмын ӧвӧл. Ватсалом, форумез радъяны «Удмурт Кенеш» огазеяськонлы озьы ик юртто улосвыл парламентысь Тодосъя, дышетонъя, лулчеберетъя, йӧскалык но егитъёсын ужан политикая но спортъя ялан ужась ӧри, элькунысь Дышетонъя но тодосъя министерство, Удмурт кун университет, Дышетон удысысь йӧскалык ужпумъёсты эскеронъя тодос институт, «Вордскем кыл» журнал но удмурт кылъя но литературая дышетӥсьёсын ужась мукет огазеяськонъёс. Тодэ вайытом, «Удмурт Кенешлэн» исполкомаз озьы ик удмурт кылын телерадиовещаниез азинтон ужпумез эскеризы.  Тегъёс: Мерлык Дышетон Ижкар Можга Удмуртия УдмуртКенеш форум удмурткыл  